โครงสร้างการจัดการ

9.1 โครงสร้างกรรมการบริษัท

โครงสร้างกรรมการมี 3 ชุด คือ คณะกรรมการบริษัท คณะกรรมการบริหาร และ
คณะกรรมการตรวจสอบ มีรายละเอียดดังนี้

คณะกรรมการบริษัท

  ณ วันที่ 15 มีนาคม 2547 บริษัทฯ มีกรรมการทั้งหมดจำนวน 7 ท่าน ประกอบด้วย

  1. นายยูจีน เอส. เดวิส ประธานกรรมการ

  2. นายวรสิทธิ์ โภคาชัยพัฒน์ กรรมการผู้จัดการ

  3. นายวราห์ สุจริตกุล กรรมการ

  4. นายเคนเนธ ลี ไวท์ กรรมการ

  5. นายวิทยา เวชชาชีวะ กรรมการ และประธานกรรมการตรวจสอบ

  6. นางกรรณิการ์ งามโสภี กรรมการ และกรรมการตรวจสอบ

  7. นายวีระวงค์ จิตต์มิตรภาพ กรรมการ และกรรมการตรวจสอบ (ลาออก ณ วันที่ 1
  กุมภาพันธ์ 2547)

  8. นายชาญมนู สุมาวงศ์ กรรมการ และกรรมการตรวจสอบ (เข้าใหม่ ณ วันที่ 1 กุมภาพันธ์
  2547)

กรรมการผู้มีอำนาจลงนามแทนบริษัทประกอบด้วย กรรมการสองคนลงลายมือชื่อร่วมกัน
และประทับตราสำคัญของบริษัท ยกเว้นกรรมการตรวจสอบไม่มีอำนาจลงลายมือชื่อ

คณะกรรมการบริหาร

ณ วันที่ 15 มีนาคม 2547 บริษัทฯ มีกรรมการบริหาร 4 ท่าน ประกอบด้วย

  1. นายยูจีน เอส. เดวิส ประธานกรรมการและกรรมการบริหาร

  2. นายวรสิทธิ์ โภคาชัยพัฒน์ กรรมการผู้จัดการและกรรมการบริหาร

  3. นายวราห์ สุจริตกุล กรรมการและกรรมการบริหาร

  4. นายเคนเนธ ลี ไวท์ กรรมการและกรรมการบริหาร

คณะกรรมการตรวจสอบ

ณ วันที่ 15 มีนาคม 2547 บริษัทฯ มีคณะกรรมการตรวจสอบ 3 ท่าน ประกอบด้วย

  1. นายวิทยา เวชชาชีวะ ประธานกรรมการตรวจสอบ

  2. นางกรรณิการ์ งามโสภี กรรมการตรวจสอบ

  3. นายวีระวงค์ จิตต์มิตรภาพ กรรมการตรวจสอบ (ลาออก ณ วันที่ 1 กุมภาพันธ์ 2547)

  4. นายชาญมนู สุมาวงศ์ กรรมการตรวจสอบ (เข้าใหม่ ณ วันที่ 1 กุมภาพันธ์ 2547)

คณะผู้บริหาร

ณ วันที่ 15 มีนาคม 2547 บริษัทฯ มีผู้บริหารจำนวน 8 ท่าน ประกอบด้วย

  1. นายยูจีน เอส. เดวิส ประธานกรรมการและกรรมการบริหาร

  2. นายวรสิทธิ์ โภคาชัยพัฒน์ กรรมการผู้จัดการ

  3. นายวราห์ สุจริตกุล กรรมการบริหาร

  4. นายเคนเนธ ลี ไวท์ กรรมการบริหาร

5. นางสาวประไพพิศ ประดิษฐเวคิน ประธานเจ้าหน้าที่ฝ่ายบริหารจัดการ

(ควบคุมดูแลงานทางด้านการบัญชีและการเงินด้วย)

(ลาออก ณ วันที่ 1 มีนาคม 2547)

6. นางพรนิภา หาชัยภูมิ ผู้จัดการฝ่ายบัญชีและการเงินของกลุ่ม

(ควบคุมดูแลงานทางด้านการบัญชีและการเงิน)

(เข้าใหม่ ณ วันที่ 1 มีนาคม 2547)

7. นายธีรัชย์ ประทุมสุวรรณ ผู้อำนวยการฝ่ายการลงทุน

8. นางสาวรัชนี มหัตเดชกุล ผู้อำนวยการฝ่ายการลงทุน

9. นางเคโกะ เซบาตะ ผู้อำนวยการฝ่ายการลงทุน

(รายละเอียดของกรรมการและผู้บริหารทุกท่านปรากฏในเอกสารแนบ)

โครงสร้างการบริหารงาน

ขอบเขตอำนาจหน้าที่ของคณะกรรมการบริษัท

คณะกรรมการมีอำนาจหน้าที่จัดการบริษัทฯ ให้เป็นตามกฎหมาย วัตถุประสงค์ ข้อบังคับ
มติของที่ประชุมผู้ถือหุ้น กำหนดนโยบายและทิศทางการดำเนินงาน การบริหารเงิน
การบริหารความเสี่ยงของกิจการ
กำกับและควบคุมดูแลให้ฝ่ายบริหารดำเนินการให้เป็นตามนโยบายที่กำหนดไว้อย่างมีประสิทธิภาพและประสิทธิผล
โดยคำนึงถึงผลประโยชน์ของผู้ถือหุ้นเป็นสำคัญ
รวมทั้งมีอำนาจมอบหมายแต่งตั้งกรรมการจำนวนหนึ่งให้เป็นกรรมการบริหารเพื่อดำเนินการอย่างหนึ่งอย่างใดหรือหลายอย่าง
ทั้งนี้
คณะกรรมการได้กำหนดให้กรรมการผู้มีอำนาจลงลายมือชื่อผูกพันบริษัทฯมีอำนาจดำเนินการเรื่องต่างๆ
ของกิจการได้เอง เว้นแต่อำนาจในการดำเนินการดังต่อไปนี้
จะกระทำได้ก็ต่อเมื่อได้รับอนุมัติจากที่ประชุมผู้ถือหุ้นก่อน
ทั้งนี้กำหนดให้รายการที่กรรมการหรือบุคคลที่อาจมีความขัดแย้ง มีส่วนได้เสีย หรือ
อาจมีความขัดแย้งทางผลประโยชน์อื่นใดกับบริษัทฯ หรือบริษัทย่อย
ให้กรรมการซึ่งมีส่วนได้เสียในเรื่องใด ไม่มีสิทธิออกเสียงลงคะแนนในเรื่องนั้น

(1) เรื่องที่กฎหมายกำหนดให้ต้องได้มติที่ประชุมผู้ถือหุ้น

(2) การทำรายการที่กรรมการมีส่วนได้เสียและอยู่ในข่ายที่กฎหมายหรือข้อกำหนดของตลาดหลักทรัพย์ระบุให้ต้องได้รับอนุมัติจากที่ประชุมผู้ถือหุ้น

  และในกรณีดังต่อไปนี้จะต้องได้รับความเห็นชอบจากที่ประชุมคณะกรรมการและที่ประชุมผู้ถือหุ้นด้วยคะแนนเสียงไม่น้อยกว่า
  3 ใน 4 ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน

  (ก) การขายหรือโอนกิจการของบริษัทฯทั้งหมดหรือบางส่วนที่สำคัญให้แก่บุคคลอื่น

  (ข) การซื้อหรือรับโอนกิจการของบริษัทอื่นหรือบริษัทเอกชนมาเป็นของบริษัท

(3) การทำ แก้ไข หรือเลิกสัญญาเกี่ยวกับการให้เช่ากิจการของบริษัทฯทั้งหมดหรือบางส่วนที่สำคัญ
    การมอบหมายให้บุคคลอื่นเข้าจัดการธุรกิจของบริษัทฯ
    หรือการรวมกิจการกับบุคคลอื่นโดยมีวัตถุประสงค์จะแบ่งกำไรขาดทุนกัน

(4) การแก้ไขเพิ่มเติมหนังสือบริคณห์สนธิหรือข้อบังคับของบริษัทฯ

(5) การเพิ่มทุนหรือลดทุนของบริษัทฯ

(6) การควบหรือเลิกบริษัทฯ

(7) เรื่องอื่นใดตามที่กฎหมายกำหนด

  ทั้งนี้ หุ้นที่บริษัทฯ ถืออยู่นั้น (Treasury Stocks) บริษัทฯ ไม่มีสิทธิออกเสียงลงคะแนน

ขอบเขตอำนาจหน้าที่ของคณะกรรมการบริหาร

คณะกรรมการบริหารมีอำนาจหน้าที่ดังต่อไปนี้

  (ก) มีอำนาจพิจารณาอนุมัติการกู้หรือการขอสินเชื่อใดๆ เพื่อธุรกรรมตามปกติธุรกิจของบริษัทฯ
  เช่น การใช้จ่ายเงินเพื่อการลงทุน และเพื่อการดำเนินงานต่างๆ
  ภายในวงเงินสำหรับแต่ละรายการไม่เกินกว่า 500 ล้านบาท หรือจำนวนเทียบเท่า
  หรือเป็นไปตามที่คณะกรรมการบริษัทฯมอบหมาย

  (ข) จัดตั้งโครงสร้างองค์กร และการบริหาร และกรรมการบริหาร
  โดยให้ครอบคลุมทุกรายละเอียดของการคัดเลือกการฝึกอบรม การว่าจ้าง
  และการเลิกจ้างของพนักงานของบริษัทฯ ในตำแหน่งที่ไม่สูงกว่าตำแหน่งกรรมการผู้จัดการ

  (ค) มีอำนาจแต่งตั้ง ถอดถอนพนักงานของบริษัทฯ

  (ง) มีอำนาจจัดทำ เสนอแนะและกำหนดนโยบายแนวทางธุรกิจ
  และกลยุทธ์ทางธุรกิจของบริษัทฯต่อคณะกรรมการบริษัทฯ เพื่อพิจารณาอนุมัติเห็นชอบ

  (จ) กำหนดแผนธุรกิจ อำนาจการบริหารงาน อนุมัติงบประมาณสำหรับประกอบธุรกิจประจำปี
  และงบประมาณรายจ่ายประจำปี
  และดำเนินการตามแผนทางธุรกิจและกลยุทธ์ทางธุรกิจโดยสอดคล้องกับนโยบาย
  และแนวทางธุรกิจที่คณะกรรมการบริษัทฯได้อนุมัติแล้ว

  (ฉ) ปฏิบัติหน้าที่อื่นๆ ตามที่ได้รับมอบหมายในแต่ละช่วงเวลาจากคณะกรรมการบริษัทฯ

ทั้งนี้ การมอบอำนาจดังกล่าวข้างต้นให้แก่คณะกรรมการบริหารนั้น
ต้องอยู่ภายใต้หลักเกณฑ์ของกฎหมายและกฎระเบียบข้อบังคับของบริษัทฯ
และกำหนดให้รายการที่กรรมการบริหารหรือบุคคลที่อาจมีความขัดแย้ง มีส่วนได้เสีย หรือ
อาจมีความขัดแย้งทางผลประโยชน์อื่นใดกับบริษัทฯ หรือบริษัทย่อย
ให้กรรมการบริหารซึ่งมีส่วนได้เสียในเรื่องใด ไม่มีสิทธิออกเสียงลงคะแนนในเรื่องนั้น

ขอบเขตอำนาจหน้าที่ของกรรมการตรวจสอบ

คณะกรรมการตรวจสอบ
มีหน้าที่และรับผิดชอบตามข้อกำหนดและหลักเกณฑ์ของคณะกรรมการกำกับหลักทรัพย์และตลาดหลักทรัพย์
และ ตลาดหลักทรัพย์แห่งประเทศไทยและให้รายงานตรงต่อคณะกรรมการบริษัท

  (ก) สอบทานให้บริษัทมีการรายงานทางการเงินอย่างถูกต้องและเพียงพอ

  (ข) สอบทานให้บริษัทมีระบบการควบคุมภายใน (Internal Control)
  และการตรวจสอบภายใน (Internal Audit) ที่เหมาะสมและมีประสิทธิผล

  (ค) สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

  (ง) พิจารณา คัดเลือก เสนอแต่งตั้งและเสนอค่าตอบแทนผู้สอบบัญชีของบริษัท

  (จ)
  พิจารณาการเปิดเผยข้อมูลของบริษัทในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

  (ฉ)
  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
  ซึ่งรายงานดังกล่าวต้องลงนามโดยประธานคณะกรรมการตรวจสอบ

  (ช)
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

ขอบเขตอำนาจหน้าที่ของกรรมการผู้จัดการ

ให้กรรมการผู้จัดการมีอำนาจ
ดำเนินการเป็นผู้บริหารงานจัดการและควบคุมดูแลการดำเนินธุรกิจตามปกติของบริษัทฯ
รวมทั้งมีอำนาจดำเนินการตามที่คณะกรรมการบริษัทฯ หรือคณะกรรมการบริหารได้มอบหมาย
ตลอดจนให้อำนาจกรรมการผู้จัดการในการมอบหมายให้บุคคลอื่นที่กรรมการผู้จัดการเห็นสมควรทำหน้าที่จัดการและดำเนินการแทนกรรมการผู้จัดการในเรื่องที่จำเป็นและสมควร
โดยให้อยู่ในดุลยพินิจของกรรมการผู้จัดการ ซึ่งอยู่ภายใต้หลักเกณฑ์ของกฎหมาย
และกฎระเบียบข้อบังคับของบริษัทฯ

ทั้งนี้
การมอบอำนาจดังกล่าวต้องไม่มีลักษณะเป็นการมอบอำนาจที่ทำให้กรรมการผู้จัดการหรือบุคคลที่ได้รับการมอบหมายจากกรรมการผู้จัดการ
สามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสียหรือมีความขัดแย้งทางผลประโยชน์ในลักษณะอื่นใด กับบริษัทฯหรือบริษัทย่อย

9.2 การสรรหากรรมการและผู้บริหาร

ปัจจุบันบริษัทกำลังอยู่ระหว่างการพิจารณาจัดให้มีคณะกรรมการสรรหา ดังนั้น
ในการคัดเลือกบุคคลที่จะเข้าดำรงตำแหน่งเป็นกรรมการของบริษัทฯ
จึงยังไม่ได้ผ่านขั้นตอนของคณะกรรมการสรรหา อย่างไรก็ตาม
คณะกรรมการบริษัทจะเป็นผู้พิจารณาคัดเลือกตามเกณฑ์คุณสมบัติตามมาตรา 68
แห่งพระราชบัญญัติบริษัทมหาชน จำกัด พ.ศ.2535
และตามประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง นอกจากนี้ยังพิจารณา
ประสบการณ์ ความรู้ และความสามารถ
จากนั้นจึงนำรายชื่อเสนอที่ประชุมผู้ถือหุ้นเพื่อพิจารณาแต่งตั้ง โดย ณ วันที่ 31 ธันวาคม 2546
บริษัทฯ มีกรรมการที่มาจากกลุ่มผู้ถือหุ้นรายใหญ่จำนวน 2 ท่าน คือ นายยูจีน เอส. เดวิส และ
นายวรสิทธิ์ โภคาชัยพัฒน์ จากจำนวนกรรมการบริษัทฯ ทั้งหมด 7 ท่าน

ในการเลือกตั้งคณะกรรมการของบริษัทฯ จะกระทำโดยที่ประชุมผู้ถือหุ้น
ตามหลักเกณฑ์และวิธีการดังต่อไปนี้

-   ผู้ถือหุ้นคนหนึ่งๆ จะมีคะแนนเสียงเท่ากับ 1 หุ้นต่อ 1 เสียง

-   ผู้ถือหุ้นคนหนึ่งๆ จะใช้คะแนนเสียงที่ตนมีอยู่ทั้งหมด
    เพื่อเลือกตั้งบุคคลเดียวหรือหลายคนเป็นกรรมการก็ได้แต่จะแบ่งคะแนนเสียงให้กรรมการคนใดมากกว่าหรือน้อยกว่า
    กรรมการคนอื่นๆไม่ได้

-   บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ประธานเป็นผู้ออกเสียงชี้ขาด

9.3 ค่าตอบแทนผู้บริหาร

  ค่าตอบแทนที่เป็นตัวเงิน สำหรับ ปี 2546

+---------------------------------+------+--------+-------------------+
| รายการ                          | จ    | รายละ  |                   |
|                                 | ำนวน | เอียดค่า |                   |
|                                 | (    | ตอบแทน |                   |
|                                 | ท่าน) |        |                   |
+---------------------------------+------+--------+-------------------+
|                                 |      | 2546   | รายการ            |
+---------------------------------+------+--------+-------------------+
| กรรมการ (ฐานะกรรมการ)           | 7    | 2.25   | เบี้ยประชุมและบำเหน็จ |
+---------------------------------+------+--------+-------------------+
| กรรมการบริหารและผู้บริหาร           | 8    | 10.33  | เงินเดือนและโบนัส    |
| (ฐานะผู้บริหาร)                    |      |        |                   |
+---------------------------------+------+--------+-------------------+

ค่าตอบแทนอื่นๆ

-   ไม่มี –

9.4 การกำกับดูแลกิจการ

คณะกรรมการเข้าใจ บทบาท หน้าที่และความรับผิดชอบของคณะกรรมการที่มีต่อบริษัทและผู้ถือหุ้น
และได้ปฏิบัติตาม หลักการกำกับดูแลกิจการที่ดีตามแนวทางที่ตลาดหลักทรัพย์กำหนด
ปรากฏตามรายละเอียด ดังนี้

  1. นโยบายเกี่ยวกับการกำกับดูแลกิจการ

ในปี 2546 ที่ผ่านมา
คณะกรรมการบริษัทได้ให้ความสำคัญอย่างยิ่งต่อการจัดให้มีระบบการกำกับดูแลกิจการที่ดี (Good
Governance)
โดยได้ดำเนินการต่อเนื่องจากปีก่อนในการจัดระบบการดำเนินกิจการของบริษัทให้มีโครงสร้าง
กระบวนการความสัมพันธ์ระหว่างคณะกรรมการ ฝ่ายจัดการ และผู้ถือหุ้น
กระบวนการจัดการที่มีประสิทธิภาพ
และกระบวนการตรวจสอบอย่างเป็นอิสระซึ่งประกอบด้วยการถ่วงดุลของอำนาจของผู้เกี่ยวข้องในระบบดังกล่าวอย่างเหมาะสม
ทั้งนี้ บริษัทเชื่อว่าระบบการดำเนินกิจการที่ให้ความสำคัญในลักษณะดังกล่าว
จะส่งผลให้บริษัทสามารถเพิ่มขีดความสามารถในการสร้างกลยุทธ์และการแข่งขันอย่างโดดเด่นในอุตสาหกรรม
ซึ่งจะเพิ่มมูลค่าทางสังคมและเศรษฐกิจให้แก่บริษัท
โดยสามารถบรรลุเป้าหมายในด้านการเจริญเติบโตและผลตอบแทนให้แก่ผู้ถือหุ้น
และผู้ลงทุนผู้เกี่ยวข้องทุกฝ่าย อย่างมีความมั่นคงของกิจการในระยะยาว

ตลอดปี 2546
บริษัทได้ให้ความสนับสนุนทั้งทรัพยากรที่จำเป็นและให้กำลังใจอย่างเต็มที่แก่ผู้บริหารและพนักงานของบริษัทในการทุ่มเทปฏิบัติงานตามภาระหน้าที่ที่ได้รับจากฝ่ายจัดการ
และเน้นย้ำให้เคร่งครัดในจรรยาบรรณในการประกอบธุรกิจรวมถึงปฏิบัติงานให้เป็นไปตามระเบียบ
ข้อบังคับต่างๆ ตามที่บริษัทและทางการกำหนด และด้วยความโปร่งใสและสามารถตรวจสอบได้
ตลอดจนการปฏิบัติต่อผู้ถือหุ้นและผู้มีส่วนได้เสียอย่างเท่าเทียมกันและเป็นธรรมต่อทุกฝ่าย
ภายใต้การกำกับดูแลโดยคณะกรรมการตรวจสอบ และฝ่ายตรวจสอบภายใน
ซึ่งได้พิจารณาและสอบทานงบการเงินของบริษัท
และกำกับดูแลให้มีการควบคุมภายในการปฏิบัติงานของหน่วยงานต่างๆ ของบริษัท
ให้เป็นไปตามกฎหมายและกฎระเบียบข้อบังคับของทางการที่เกี่ยวข้องและของบริษัท

2. ผู้ถือหุ้น : สิทธิและความเท่าเทียมกัน

บริษัทให้ความสำคัญในสิทธิและความเท่าเทียมกันของผู้ถือหุ้นในฐานะที่เป็นเจ้าของบริษัท
ซึ่งได้แต่งตั้งกรรมการให้ทำหน้าที่แทนตนและมีสิทธิสูงสุดในการตัดสินใจเกี่ยวกับการเปลี่ยนแปลงที่สำคัญของบริษัท
ดังนั้น ในการจัดประชุมผู้ถือหุ้นของบริษัททุกครั้งในปี 2546
บริษัทจึงยังคงดำรงไว้ซึ่งกระบวนการจัดการและดำเนินการประชุมที่เป็นไปตามมาตรฐานปกติทั่วไปของการจัดประชุมผู้ถือหุ้นของบริษัทมหาชน
และตามกฎหมายบริษัทมหาชน
โดยในการจัดการประชุมได้มุ่งเน้นให้อำนวยความสะดวกและให้มีการปฏิบัติต่อผู้ถือหุ้นทุกรายอย่างเท่าเทียมกันในการเข้าประชุม
สำหรับสถานที่จัดประชุม ได้จัดให้อยู่ในย่านธุรกิจซึ่งมีการคมนาคมสะดวก และ
ผู้ถือหุ้นยังคงสามารถเข้าร่วมประชุมได้โดยไม่ยุ่งยากสลับซับซ้อนและไม่มีค่าใช้จ่ายใดๆ
นอกจากนี้ยังอำนวยความสะดวกให้แก่ผู้ถือหุ้นที่ไม่สามารถมาร่วมประชุมด้วยตนเอง
สามารถมอบอำนาจให้ผู้อื่นมาประชุมและใช้สิทธิแทนตน
โดยเฉพาะการอำนวยความสะดวกให้ผู้ถือหุ้นสามารถมอบอำนาจให้ประธานกรรมการตรวจสอบในการใช้สิทธิแทนตนได้อีกด้วย
โดยบริษัทได้แนบแบบฟอร์มมอบฉันทะตามที่กฎหมายกำหนดไปพร้อมกับหนังสือนัดประชุม
ซึ่งประกอบไปด้วยวาระการประชุมที่มีข้อมูลประกอบการประชุมตามวาระต่างๆ
ให้ผู้ถือหุ้นทราบล่วงหน้าก่อนวันประชุมไม่น้อยกว่า 7 วัน
เพื่อให้ผู้ถือหุ้นได้มีเวลาเพียงพอที่จะศึกษาวาระการประชุมในรายละเอียดก่อนการประชุม
โดยในแต่ละวาระจะมีความเห็นของคณะกรรมการประกอบ
รวมทั้งจัดทำบันทึกการประชุมครบถ้วนเพื่อให้ผู้ถือหุ้นสามารถตรวจสอบได้

3. สิทธิของผู้มีส่วนได้เสียกลุ่มต่างๆ

บริษัทตระหนักดีว่าความสำเร็จในการดำเนินธุรกิจของบริษัทเกิดขึ้นจากการผลักดันและสนับสนุนจากผู้มีส่วนได้เสียกลุ่มต่างๆ
ดังนั้น ในการดูแลสิทธิของผู้มีส่วนได้เสียทุกกลุ่ม บริษัทยังคงเคร่งครัดในการปฏิบัติตามที่กฎหมาย
และตามจรรยาบรรณในการประกอบธุรกิจที่กำหนดไว้ใน Code of Conduct ของบริษัท
ไม่ว่าจะเป็น ผู้ถือหุ้น พนักงานบริษัท ลูกค้า หรือ คู่ค้า กล่าวคือ

-   ผู้ถือหุ้น ผู้ถือหุ้นมีสิทธิในการออกเสียงลงคะแนนเท่าเทียมกันทุกคน เว้นแต่
    ผู้ถือหุ้นคนใดมีส่วนได้เสียเป็นพิเศษในเรื่องใด ผู้นั้นจึงไม่มีสิทธิออกเสียงลงคะแนนในเรื่องนั้น
    นอกจากออกเสียงลงคะแนนเลือกตั้ง

-   ลูกค้า บริษัทยึดมั่นในการให้บริการที่ดี มีคุณภาพ รักษาความลับของลูกค้า
    ตลอดจนมีขั้นตอนและวิธีการในการรับการดำเนินการต่อข้อร้องเรียนของลูกค้าอย่างเป็นระบบ

-   คู่ค้า บริษัทปฏิบัติต่อคู่ค้าตามสัญญาหรือข้อตกลงร่วมกันที่มีเงื่อนไขทางการค้าที่เป็นธรรม

-   พนักงาน บริษัทได้มีการดูแลปฏิบัติต่อพนักงานทุกคนอย่างเป็นธรรม
    และให้ผลตอบแทนที่เหมาะสม รวมทั้ง จัดให้มีสวัสดิการตามที่กฎหมายแรงงานกำหนด

  4. การประชุมผู้ถือหุ้น

บริษัทมีนโยบายที่จะจัดให้มีการประชุมสามัญผู้ถือหุ้นประจำปีภายใน 4 เดือน
นับแต่วันสิ้นสุดรอบปีบัญชีของบริษัทตามที่กฎหมายกำหนด
และให้กรรมการบริษัททุกท่านเข้าร่วมประชุมผู้ถือหุ้นเพื่อตอบคำถามที่ประชุม
โดยการจัดสรรเวลาการประชุมผู้ถือหุ้นต้องให้เหมาะสมกับวาระที่จะมีการประชุม รวมทั้ง
เปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัท
โดยสามารถสอบถามและแสดงความคิดเห็นใดๆ
ต่อที่ประชุมตามระเบียบวาระการประชุมและเรื่องที่นำเสนอได้

สำหรับในปี 2546 ที่ผ่านมา บริษัทได้จัดให้มีการประชุมผู้ถือหุ้น 2 ครั้ง
ซึ่งกำหนดการประชุมเป็นไปตามระยะเวลาตามที่กฎหมายกำหนด
โดยมีการจัดการประชุมสามัญผู้ถือหุ้นประจำปีครั้งที่ 1/2546 เมื่อวันที่ 25 เมษายน 2546
และประชุมวิสามัญผู้ถือหุ้นครั้งที่ 1/2546 เมื่อวันที่ 19 สิงหาคม 2546
เพื่อพิจารณาวาระที่สำคัญจำเป็นต้องให้ผู้ถือหุ้นพิจารณาอนุมัติ โดยกรรมการบริษัท
และประธานกรรมการตรวจสอบได้เข้าร่วมประชุม และให้โอกาสผู้ถือหุ้นซักถามอย่างเต็มที่

  5. ภาวะผู้นำและวิสัยทัศน์

คณะกรรมการบริษัท ฝ่ายบริหาร และฝ่ายจัดการ ได้ร่วมกันกำหนดวิสัยทัศน์ ภารกิจ กลยุทธ์
เป้าหมาย แผนธุรกิจ และงบประมาณของบริษัทประจำปี 2546

คณะกรรมการบริษัทและคณะกรรมการตรวจสอบ
ยังคงไว้ซึ่งนโยบายในการกำกับดูแลให้ฝ่ายบริหารและฝ่ายจัดการดำเนินการให้เป็นไปตามแผนธุรกิจ
กลยุทธ์ และเป้าหมายที่กำหนดไว้ได้อย่างมีประสิทธิภาพ
ตลอดจนการเปิดเผยข้อมูลตามหลักเกณฑ์ที่ทางการกำหนด สำหรับปี 2546 ที่ผ่านมา
บริษัทได้ให้ความสำคัญในด้านการประเมินและบริหารจัดการความเสี่ยงเพิ่มขึ้น
โดยได้จัดตั้งคณะกรรมการบริหารความเสี่ยงของกลุ่มบริษัท ทั้งนี้
เพื่อดูแลเกี่ยวกับการบริหารจัดการความเสี่ยงของบริษัทในกลุ่ม

  6. ความขัดแย้งทางผลประโยชน์

  การประกอบธุรกิจของกลุ่มบริษัทฟินันซ่า เป็นการให้บริการทางการเงินแบบครบวงจร
  ทำให้โครงสร้างของกลุ่มบริษัทประกอบไปด้วยบริษัทย่อยหลายบริษัท ดังนั้น
  คณะกรรมการบริษัทจึงให้ความสำคัญในการพิจารณาอย่างรอบคอบสำหรับธุรกรรมต่างๆ
  ที่มีลักษณะเป็นรายการที่อาจเกิดความขัดแย้งทางผลประโยชน์ รายการที่เกี่ยวโยงกัน
  และการป้องกันดูแลการใช้ข้อมูลภายในเพื่อประโยชน์ส่วนตน
  โดยนโยบายเกี่ยวกับเรื่องดังกล่าวของบริษัท มีดังนี้

-   รายการที่อาจเกิดความขัดแย้งทางผลประโยชน์ และรายการที่เกี่ยวโยงกัน
    จะต้องได้รับการพิจารณาถึงความเหมาะสมของรายการที่เกิดขึ้นอย่างรอบคอบจากคณะกรรมการตรวจสอบและคณะกรรมการบริษัททุกครั้ง
    รวมทั้ง ได้มีการปฏิบัติตามหลักเกณฑ์ของตลาดหลักทรัพย์แห่งประเทศไทย
    โดยกำหนดราคาและเงื่อนไขเสมือนทำรายการกับบุคคลภายนอก (Arm’s Length Basis)
    สำหรับกรรมการท่านใดที่มีส่วนได้เสียในเรื่องใดๆ
    กรรมการท่านนั้นต้องเปิดเผยข้อมูลให้ที่ประชุมได้รับทราบ
    และจะไม่มีสิทธิออกเสียงลงคะแนนในเรื่องดังกล่าว
    และได้มีการเปิดเผยรายละเอียดของมูลค่ารายการ คู่สัญญา
    เหตุผลและความจำเป็นไว้ในแบบแสดงรายการข้อมูลประจำปี (แบบ 56-1)
    และรายงานประจำปี

-   การป้องกันดูแลการใช้ข้อมูลภายใน
    บริษัทกำหนดให้ผู้บริหารรายงานการเปลี่ยนแปลงการถือหลักทรัพย์ในบริษัทของตนเอง คู่สมรส
    และบุตรที่ยังไม่บรรลุนิติภาวะ ต่อสำนักงานคณะกรรมการกำกับหลักทรัพย์และตลาดหลักทรัพย์
    ตามมาตรา 59 แห่ง พระราชบัญญัติหลักทรัพย์และตลาดหลักทรัพย์ พ.ศ.2535
    และห้ามกรรมการและผู้บริหารในการนำข้อมูลภายในที่เกี่ยวกับฐานะการเงินและการดำเนินงานของบริษัทซึ่งยังไม่เปิดเผยต่อสาธารณชนไปใช้เพื่อแสวงหาผลประโยชน์ส่วนตัว

7. จริยธรรมทางธุรกิจ

บริษัทได้สอดส่องดูแลให้มีการปฏิบัติตามจรรณยาบรรณการประกอบธุรกิจที่บริษัทได้กำหนดไว้ใน Code
of Conduct ของบริษัท
โดยได้มอบนโยบายให้ผู้บริหารและพนักงานทั้งในบริษัทและบริษัทได้ใช้เป็นหลักในการปฏิบัติงานทั้งภายในบริษัทและบริษัทย่อย
และกำหนดบทลงโทษทางวินัยในการละเมิดจรรณยาบรรณในประกอบธุรกิจดังกล่าวไว้ด้วย
ทั้งนี้เพื่อให้ดำเนินธุรกิจได้อย่างถูกต้อง โปร่งใส และเป็นธรรมต่อคู่ค้าและลูกค้าของบริษัท
ซึ่งเป็นไปตามหลักกำกับดูแลกิจการที่ดี

8. การถ่วงดุลของกรรมการที่ไม่เป็นผู้บริหาร

คณะกรรมการบริษัทมีจำนวน 7 ท่าน ประกอบด้วย กรรมการซึ่งเป็นผู้บริหาร 4 ท่าน
และถ่วงดุลการบริหารด้วยคณะกรรมการตรวจสอบ ซึ่งเป็นอิสระ 3 ท่าน คิดเป็นสัดส่วนเกินกว่า 1
ใน 3 ของกรรมการทั้งคณะ คณะกรรมการตรวจสอบเป็นคณะกรรมการที่ไม่มีอำนาจอนุมัติ
ไม่มีอำนาจลงนามผูกพันกับบริษัทฯ และ ไม่มีส่วนได้เสียในด้านการบริหารงานของบริษัทฯ
รวมถึงบริษัทในเครือด้วย
โดยคณะกรรมการตรวจสอบจะทำหน้าที่พิจารณาและสอบทานงบการเงินของบริษัท
รวมถึงการเปิดเผยข้อมูลและระบบควบคุมภายใน ตลอดจน
ติดตามสอบทานการบริหารจัดการความเสี่ยงของบริษัท

9. การรวมหรือแยกตำแหน่ง

ประธานกรรมการเป็นตัวแทนของผู้ถือหุ้นรายใหญ่ซึ่งถือหุ้นรวมกันประมาณร้อยละ 40
ของหุ้นทั้งหมดที่ออกจำหน่ายและเรียกชำระแล้ว โดยมิได้เป็นบุคคลเดียวกันกับกรรมการผู้จัดการ
แต่ทั้งประธานกรรมการและกรรมการผู้จัดการต่างเป็นตัวแทนของกลุ่มผู้ถือหุ้นใหญ่กลุ่มเดียวกัน
อย่างไรก็ตาม
โครงสร้างของคณะกรรมการประกอบไปด้วยกรรมการตรวจสอบซึ่งเป็นกรรมการอิสระคิดเป็นสัดส่วนเกินกว่า
1 ใน 3 ของกรรมการทั้งคณะ จึงถือได้ว่ามีการถ่วงดุลและการสอบทานการบริหารงาน

10. ค่าตอบแทนของกรรมการและผู้บริหาร

บริษัทได้กำหนดค่าตอบแทนกรรมการไว้อย่างชัดเจนและโปร่งใส
โดยค่าตอบแทนกรรมการอยู่ในระดับเดียวกันกับอุตสาหกรรมประเภทเดียวกัน
อยู่ในระดับที่เพียงพอที่จะรักษากรรมการที่มีคุณสมบัติดังที่ต้องการไว้ได้
และค่าตอบแทนดังกล่าวจะต้องขออนุมัติจากที่ประชุมผู้ถือหุ้นทุกครั้ง

สำหรับค่าตอบแทนผู้บริหาร บริษัทได้กำหนดตามหลักเกณฑ์และนโยบายที่คณะกรรมการบริษัทกำหนด
ซึ่งสอดคล้องกับผลการดำเนินงานของบริษัทและผลการดำเนินงานของผู้บริหารแต่ละท่าน

อนึ่ง ในปี 2546 บริษัทได้จ่ายค่าตอบแทนต่างๆ อันได้แก่ เบี้ยประชุม เงินเดือน และโบนัส
ให้แก่กรรมการและผู้บริหาร ซึ่งมีจำนวนทั้งสิ้น 11 ท่าน เป็นจำนวนเงินทั้งสิ้น 12,582,000 บาท
ทั้งนี้ แยกออกเป็นค่าตอบแทนกรรมการ 2,250,000 บาท และผู้บริหาร 10,332,000 บาท
โดยผู้บริหารซึ่งเป็นกรรมการสละสิทธิไม่รับค่าตอบแทนกรรมการ

11. การประชุมคณะกรรมการ

ในปี 2546 บริษัทได้มีการจัดประชุมคณะกรรมการบริษัทรวมทั้งสิ้น 5 ครั้ง
โดยในการประชุมคณะกรรมการบริษัทแต่ละครั้ง ได้กำหนดวาระการประชุมไว้ล่วงหน้าอย่างชัดเจน
และจัดส่งหนังสือนัดประชุมล่วงหน้าเป็นเวลาไม่น้อยกว่า 7 วันก่อนวันประชุม
รวมถึงแนบเอกสารประกอบการประชุมไปพร้อมกันกับหนังสือนัดประชุม
ทั้งนี้เพื่อให้กรรมการทุกท่านได้มีโอกาสพิจารณาในเรื่องต่างๆ ก่อนการประชุม
โดยการเข้าร่วมประชุมของคณะกรรมการบริษัทแต่ละท่านสรุปได้ดังนี้

+----+----------------+--------------------+---------------------------+
| ลำ | รายชื่อ          | ตำแหน่ง             | การเข้าร่วมประชุม /          |
| ดับ |                |                    | การประชุมทั้งหมด (ครั้ง)       |
+----+----------------+--------------------+---------------------------+
| 1. | นายยูจีน เอส.    | ประธานกรรมการ      | 4/5                       |
|    | เดวิส           |                    |                           |
+----+----------------+--------------------+---------------------------+
| 2. | นายวรสิทธิ์       | กรรมการผู้จัดการ      | 5/5                       |
|    | โภคาชัยพัฒน์      |                    |                           |
+----+----------------+--------------------+---------------------------+
| 3. | นายวราห์ สุจริตกุล | กรรมการ            | 5/5                       |
+----+----------------+--------------------+---------------------------+
| 4. | นายเคนเนธ ลี    | กรรมการ            | 5/5                       |
|    | ไวท์            |                    |                           |
+----+----------------+--------------------+---------------------------+
| 5. | นายวิทยา        | กรรมการ และ        | 5/5                       |
|    | เวชชาชีวะ       |                    |                           |
|    |                | ปร                 |                           |
|    |                | ะธานกรรมการตรวจสอบ |                           |
+----+----------------+--------------------+---------------------------+
| 6. | นางกรรณิการ์     | กรรมกา             | 5/5                       |
|    | งามโสภี         | รและกรรมการตรวจสอบ |                           |
+----+----------------+--------------------+---------------------------+
| 7. | นายวีระวงค์      | กรรมกา             | 4/5                       |
|    | จิตต์มิตรภาพ      | รและกรรมการตรวจสอบ |                           |
+----+----------------+--------------------+---------------------------+

ในการประชุมทั้งสิ้น 5 ครั้งนั้น ประธานกรรมการไม่สามารถเข้าร่วมประชุมได้ 1 ครั้ง
เนื่องจากติดภารกิจสำคัญต้องเดินทางไปต่างประเทศ
สำหรับกรรมการและกรรมการตรวจสอบอีกท่านหนึ่งซึ่งไม่สามารถเข้าร่วมประชุม 1 ครั้งนั้น
เนื่องจากติดภารกิจสำคัญเช่นกัน

ในการประชุมทุกครั้งของคณะกรรมการบริษัทและคณะกรรมการตรวจสอบ
บริษัทมีการบันทึกการประชุมในสาระสำคัญของการประชุม
และจัดเก็บเอกสารเกี่ยวกับการประชุมโดยครบถ้วน พร้อมให้ผู้เกี่ยวข้องสามารถตรวจสอบได้

ในการพิจารณางบการเงินของคณะกรรมการตรวจสอบและคณะกรรมการบริษัท
เพื่อให้คณะกรรมการของบริษัทได้ทราบล่วงหน้าถึงระยะเวลาในการพิจารณางบการเงิน
และวันนัดประชุมคณะกรรมการตรวจสอบและคณะกรรมการบริษัทเพื่อพิจารณาและรับรองงบการเงินในแต่ละไตรมาสสำหรับปี
2547 บริษัทได้จัดทำกำหนดการประชุมดังกล่าวไว้ล่วงหน้าและแจ้งให้กรรมการทุกท่านทราบ
เช่นเดียวกับที่ได้เคยจัดทำสำหรับปี 2546 เป็นที่เรียบร้อยแล้ว

  12. คณะอนุกรรมการ

บริษัทมีคณะกรรมการชุดย่อยต่างๆ
ทำหน้าที่ในการบริหารจัดการงานในรายละเอียดเฉพาะด้านของบริษัทตามที่ได้รับมอบหมายจากบริษัท
อันได้แก่ คณะกรรมการตรวจสอบ คณะกรรมการบริหาร
คณะกรรมการพิจารณาการลงทุนของกลุ่มบริษัท และในปี 2546
บริษัทได้จัดให้มีคณะกรรมการบริหารความเสี่ยงของกลุ่มบริษัท
เพื่อดูแลการบริหารจัดการความเสี่ยงในการลงทุนและการประกอบธุรกิจในด้านต่างๆ
ของบริษัทและบริษัทในเครือ

คณะกรรมการชุดย่อยดังกล่าว มีองค์ประกอบสมาชิก ขอบเขตหน้าที่และความรับผิดชอบ ดังนี้

(1) คณะกรรมการตรวจสอบ จำนวน 3 ท่าน ทำหน้าที่พิจารณาและสอบทานงบการเงินของบริษัท
    การเปิดเผยข้อมูลและระบบควบคุมภายใน
    ตลอดจนติดตามตรวจสอบและประเมินความเสี่ยงของกิจการ โดยในปี 2546
    บริษัทได้มีการจัดประชุมคณะกรรมการตรวจสอบรวมทั้งสิ้น 5 ครั้ง
    และมีการกำหนดวาระการประชุมโดยได้จัดส่งหนังสือเชิญประชุมล่วงหน้าเช่นเดียวกันกับการประชุมคณะกรรมการบริษัท

(2) คณะกรรมการบริหาร จำนวน 4 ท่าน
    ทำหน้าที่ดูแลการดำเนินงานของบริษัทตามขอบเขตที่ได้รับมอบหมายจากคณะกรรมการบริษัท

(3) คณะกรรมการพิจารณาการลงทุนของกลุ่มบริษัท ประกอบด้วยกรรมการของแต่ละบริษัท จำนวน
    7 ท่าน ทำหน้าที่กำหนดนโยบาย และกำกับดูแลการลงทุนของบริษัทและบริษัทในเครือ

(4) คณะกรรมการบริหารความเสี่ยงของกลุ่มบริษัท ประกอบด้วย
    กรรมการของบริษัทและบริษัทในเครือ จำนวน 5 ท่าน
    ทำหน้าที่กำหนดนโยบายเกี่ยวกับมาตรการและแผนการบริหารจัดการความเสี่ยงในการดำเนินธุรกิจของบริษัทและบริษัทในเครือ

13. ระบบการควบคุมและการตรวจสอบภายใน

ภายใต้การควบคุมที่ดี และเพื่อดูแลให้กิจการของบริษัทสามารถดำเนินได้อย่างมีประสิทธิภาพ
สัมฤทธิ์ผลตามที่ได้วางนโยบายแผนงานไว้ บริษัทได้ดำรงไว้ซึ่งระบบการกำกับดูแล
ควบคุมและตรวจสอบภายในเช่นเดียวกับในปีก่อน ดังต่อไปนี้

(1) บริษัทมีการประเมินอย่างสม่ำเสมอเกี่ยวกับปัจจัยเสี่ยงในการประกอบธุรกิจของบริษัทที่มีผลกระทบต่อการดำเนินธุรกิจของบริษัทอย่างมีนัยสำคัญ
    รวมทั้งมีการติดตามและมีมาตรการในการลดความเสี่ยงเหล่านั้น

(2) ในการควบคุมการปฏิบัติงานของฝ่ายจัดการ บริษัทมีการกำหนดขอบเขตอำนาจหน้าที่
    และอำนาจอนุมัติวงเงินของฝ่ายบริหารแต่ละระดับเป็นลายลักษณ์อักษรอย่างชัดเจนและมีการแบ่งแยกหน้าที่เพื่อการตรวจสอบซึ่งกันและกัน

(3) บริษัทมีการกำหนดและยึดถือนโยบายทางการบัญชีตามมาตรฐานการบัญชีที่เหมาะสมกับธุรกิจของบริษัท
    มีการจัดเก็บเอกสารประกอบการบันทึกบัญชีต่างๆ ไว้ครบถ้วนเป็นหมวดหมู่

(4) บริษัทได้ให้อิสระในการทำหน้าที่ตรวจสอบและถ่วงดุลได้อย่างเต็มที่แก่ฝ่ายตรวจสอบภายใน
    โดยให้ขึ้นตรงและรายงานต่อคณะกรรมการตรวจสอบ
    ในการพิจารณาความเพียงพอของระบบควบคุมภายใน การควบคุมการปฏิบัติงานในเรื่องต่าง ๆ
    ตามข้อกำหนดกฎหมายและข้อบังคับของทางราชการ

14. รายงานของคณะกรรมการ

  รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทตระหนักดีถึงภาระหน้าที่และความรับผิดชอบในฐานะกรรมการของบริษัทจดทะเบียน
ในการกำกับดูแลการจัดทำรายงานทางการเงินของบริษัท ฟินันซ่า จำกัด (มหาชน)
ให้การบันทึกบัญชีได้ปฏิบัติตามมาตรฐานการบัญชีที่รับรองโดยทั่วไปในประเทศไทย
ใช้นโยบายบัญชีที่เหมาะสมและถือปฏิบัติอย่างสม่ำเสมอ และมีข้อมูลทางบัญชีที่ถูกต้อง ครบถ้วน
เป็นจริง และสมเหตุสมผล เพียงพอที่จะดำรงรักษาไว้ซึ่งทรัพย์สิน
สามารถป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในปี 2546 ที่ผ่านมานี้ บริษัทได้คงไว้ซึ่งระบบควบคุมภายในที่มีประสิทธิผล
โดยการกำกับดูแลและสอบทานจากคณะกรรมการตรวจสอบที่มีความเป็นอิสระ
และผู้สอบบัญชีรับอนุญาต
เพื่อดูแลรับผิดชอบความถูกต้องครบถ้วนของรายงานทางการเงินและระบบควบคุมภายในเพื่อให้มีการบันทึกข้อมูลทางบัญชีอย่างระมัดระวัง
ถูกต้องและครบถ้วน
ความเห็นของคณะกรรมการตรวจสอบเกี่ยวกับเรื่องนี้ปรากฏอยู่ในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

จากโครงสร้างการบริหารและระบบการควบคุมภายในดังกล่าว
และผลการตรวจสอบของผู้สอบบัญชีรับอนุญาต ทำให้คณะกรรมการบริษัทเชื่อได้ว่า
งบการเงินของบริษัท ฟินันซ่า จำกัด (มหาชน) ณ วันที่ 31 ธันวาคม 2546 ได้แสดงฐานะการเงิน
ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

15. ความสัมพันธ์กับผู้ลงทุน

คณะกรรมการบริษัทตระหนักดีว่าข้อมูลของบริษัทที่เกี่ยวกับการเงินและที่มิใช่การเงิน
ล้วนมีผลกระทบต่อการตัดสินใจของผู้ลงทุน หรือ ผู้มีส่วนได้เสียของบริษัท ดังนั้น
บริษัทจึงมีนโยบายให้ฝ่ายบริหารดำเนินการในเรื่องการเปิดเผยข้อมูลอันเป็นสาระสำคัญอย่างครบถ้วนถูกต้องตรงกับความเป็นจริง
เชื่อถือได้ ทันเวลา และเป็นไปตามวิธีการและกฎเกณฑ์ที่กฎหมายได้กำหนด ซึ่งเท่าที่ผ่านมา
ฝ่ายบริหารของบริษัทได้ยึดถือและปฏิบัติอย่างเคร่งครัดมาโดยตลอด

สำหรับผู้ลงทุน ผู้ถือหุ้น และนักวิเคราะห์ ที่ต้องการทราบข้อมูลของบริษัท
สามารถติดต่อขอทราบข้อมูลได้ที่ โทร. 0-2697-3700 หรือที่ http://www.finansa.com

9.5 การดูแลเรื่องการใช้ข้อมูลภายใน

บริษัทฯ
มีนโยบายห้ามกรรมการและผู้บริหารในการนำข้อมูลภายในเกี่ยวกับฐานะการเงินและผลการดำเนินงานของบริษัทฯ
ซึ่งยังไม่เปิดเผยต่อสาธารณชนไปใช้เพื่อแสวงหาผลประโยชน์ส่วนตัว รวมทั้งการซื้อขายหลักทรัพย์
โดยบริษัทฯ ได้ดำเนินการแจ้งให้ผู้บริหารฝ่ายต่างๆ
ให้เข้าใจถึงภาระหน้าที่ในการรายงานการถือหลักทรัพย์ในบริษัทของตนเอง คู่สมรส
และบุตรที่ยังไม่บรรลุนิติภาวะ ตลอดจนรายงานการเปลี่ยนแปลงการถือหลักทรัพย์
ต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 59
และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535

บุคลากร 

จำนวนบุคลากรทั้งหมดแบ่งตามสายงานหลักของบริษัทฯ และบริษัทย่อย

ณ วันที่ 31 ธันวาคม 2546 บริษัทฯ และบริษัทย่อยมีบุคลากรทั้งสิ้นจำนวน 202 คน
แบ่งตามสายงานหลักเป็น 9 สายงาน ดังนี้

+------+----------------------------------+------+------+------+------+
| ล    | ฝ่าย (จำนวนคน)                    | FNS  | FSL  | FC   | FFM  |
| ำดับที่ |                                  |      |      |      |      |
+------+----------------------------------+------+------+------+------+
| 1.   | การลงทุน (Direct Investment)      | 11   | -    | -    | 9    |
+------+----------------------------------+------+------+------+------+
| 2.   | ซื้อขายหลักทรัพย์ (Brokerage,         | 1    | 56   | 3    | 1    |
|      |                                  |      |      |      |      |
|      | Sale & Trader, Treasury)         |      |      |      |      |
+------+----------------------------------+------+------+------+------+
| 3.   | วาณิชธนกิจ (Investment Banking)    | -    | 17   | 1    | 5    |
+------+----------------------------------+------+------+------+------+
| 4.   | วิเคราะห์หลักทรัพย์ (Research)        | -    | 7    | -    | 2    |
+------+----------------------------------+------+------+------+------+
| 5.   | ปฏิบัติการและงานสนับสนุน              | 21   | 23   | 9    | 21   |
|      |                                  |      |      |      |      |
|      | (Operations & Settlement,        |      |      |      |      |
|      | Administration, Accounting,      |      |      |      |      |
|      | Information Technology, Human    |      |      |      |      |
|      | Resources)                       |      |      |      |      |
+------+----------------------------------+------+------+------+------+
| 6.   | หน่วยงานตรวจสอบภายใน (Internal    | 1    | -    | 1    | -    |
|      | Audit)                           |      |      |      |      |
+------+----------------------------------+------+------+------+------+
| 7.   | กำกับดูแลการปฏิบัติงาน (Compliance)   | -    | 2    | -    | -    |
+------+----------------------------------+------+------+------+------+
| 8.   | ธนบดีธนกิจ (Funding)               | -    | -    | 5    | -    |
+------+----------------------------------+------+------+------+------+
| 9.   | สินเชื่อ (Credit, Legal &           | -    | -    | 8    | -    |
|      | Collection)                      |      |      |      |      |
+------+----------------------------------+------+------+------+------+
|      | รวม                              | 34   | 105  | 27   | 36   |
+------+----------------------------------+------+------+------+------+

  ผลตอบแทนของพนักงาน

ผลตอบแทนรวมของพนักงานปี 2546 แยกตามลักษณะผลตอบแทนดังนี้

เงินเดือน 136.42 ล้านบาท

โบนัส 142.85 ล้านบาท

เงินสมทบกองทุนสำรองเลี้ยงชีพ 3.87 ล้านบาท

รวม 283.14 ล้านบาท

นโยบายในการพัฒนาพนักงาน

บริษัทฯมีแผนที่จะจัดตั้งศูนย์พัฒนาบุคลากร (Training Center)
โดยจะมีการจัดอบรมให้กับพนักงานของบริษัทฯ บริษัทย่อย และบริษัทในเครือ
เพื่อเป็นการพัฒนาทักษะความรู้ ความสามารถในการให้คำปรึกษาทางการเงินและการลงทุน
และให้พนักงานมีมาตรฐานการทำงานไปในทิศทางเดียวกันมากยิ่งขึ้น